CELEX: 62019CN0768
Language: bg
Date: 2019-10-18 00:00:00
Title: Дело C-768/19: Преюдициално запитване от Bundesverwaltungsgericht (Германия), постъпило на 18 октомври 2019 г. — Федерална република Германия/SE

20.1.2020   
            
            
               BG
            
            
               Официален вестник на Европейския съюз
            
            
               C 19/16
            
         
      Преюдициално запитване от Bundesverwaltungsgericht (Германия), постъпило на 18 октомври 2019 г. — Федерална република Германия/SE
      (Дело C-768/19)
      (2020/C 19/21)
      Език на производството: немски
      
         Запитваща юрисдикция
      
      Bundesverwaltungsgericht
      
         Страни в главното производство
      
      
         Жалбоподател: Федерална република Германия
      
         Ответник: SE
      
         Заинтересована страна: Der Vertreter des Bundesinteresses beim Bundesverwaltungsgericht
      
         Преюдициални въпроси
      
      
                  1.
               
               
                  Когато търсещо убежище лице, което — преди навършване на пълнолетие от детето му, с което са били членове на създадено в държавата на произход семейство и на което дете по подадена от него преди да навърши пълнолетие молба за закрила е предоставен статут на лице, ползващо се със субсидиарна закрила, след като е навършило пълнолетие (наричано по-нататък „ползващото се със закрила лице“) — влиза в приемащата държава членка на ползващото се със закрила лице и също подава там молба за международна закрила (наричано по-нататък „търсещото убежище лице“), следва ли при наличието на национална правна уредба, в която във връзка с предоставянето на право на субсидиарна закрила, производно на правото на ползващото се със закрила лице, се прави позоваване на член 2, буква й) от Директива 2011/95/ЕС (1), при разглеждането на въпроса дали ползващото се със закрила лице е „непълнолетно“ по смисъла на член 2, буква й), трето тире от Директива 2011/95/ЕС, да се вземе предвид датата на приемане на решението по молбата за предоставяне на убежище на търсещото убежище лице или по-ранна дата, например датата, на която:
                  
                              а)
                           
                           
                              на ползващото се със закрила лице е предоставена субсидиарна закрила,
                           
                        
                              б)
                           
                           
                              търсещото убежище лице е подало молбата си за предоставяне на убежище,
                           
                        
                              в)
                           
                           
                              търсещото убежище лице е влязло в приемащата държава членка или
                           
                        
                              г)
                           
                           
                              ползващото се със закрила е подало молбата си за предоставяне на убежище?
                           
                        
            
                  2.
               
               
                  В случай че:
                  
                              а)
                           
                           
                              решаваща е датата на подаване на молбата,
                              
                                           
                                       
                                       
                                          следва ли в това отношение да се вземе предвид направеното писмено, устно или по друг начин искане за закрила, което е станало известно на националния орган, компетентен да се произнесе по молбата за предоставяне на убежище (искане за убежище), или следва се вземе предвид официално подадената молба за международна закрила?
                                       
                                    
                        
                              б)
                           
                           
                              решаваща е датата на влизането на търсещото убежище лице или датата, на която то е подало молбата за предоставяне на убежище:
                              от значение ли е и обстоятелството дали към тази дата все още не е било постановено решение по молбата за закрила на ползващото се със закрила?
                           
                        
            
                  3.
               
               
                  
                              а)
                           
                           
                              Какви изисквания следва да се поставят в описаната в точка 1 ситуация, за да представлява търсещото убежище лице „член на семейството“ (член 2, буква й) от Директива 2011/95/ЕС), който се намира „в същата държава членка във връзка с молбата за международна закрила“, в която се намира лицето, на което е предоставена международна закрила, и с което лице „вече“ е било създадено семейството „в държавата на произход“? Необходимо ли за тази цел по-специално в приемащата държава членка да е възобновен семейният живот между ползващото се със закрила лице и търсещото убежище лице по смисъла на член 7 от Хартата на основните права или в това отношение е достатъчно само едновременното присъствие на ползващото се със закрила лице и на търсещото убежище лице в приемащата държава членка? Представлява ли единият от родителите член на семейството и когато според обстоятелствата в конкретния случай влизането не е имало за цел действително да се поеме отговорността по смисъла на член 2, буква й), трето тире от Директива 2011/95/ЕС за лице, на което е предоставена международна закрила и което все още е непълнолетно и не е семейно?
                           
                        
                              б)
                           
                           
                              Доколкото на въпрос 3, буква а) следва да се отговори в смисъл, че се изисква семейният живот между ползващото се със закрила лице и търсещото убежище лице по смисъла на член 7 от Хартата на основните права да е възобновен, от значение ли е към кой момент е настъпило възобновяването? Следва ли в това отношение да се вземе предвид по-специално обстоятелството дали семейният живот е възобновен в рамките на определен период от време след влизането на търсещото убежище лице, към момента на подаването на молбата от страна на търсещото убежище лице или към момент, в който ползващото се със закрила лице все още е било непълнолетно?
                           
                        
            
                  4.
               
               
                  Престава ли търсещото убежище лице да има качеството на член на семейството по смисъла на член 2, буква й), трето тире от Директива 2011/95/ЕС на датата, на която ползващото се със закрила лице навърши пълнолетие и следователно със свързаното с това отпадане на отговорността за лице, което е непълнолетно и не е семейно? При отрицателен отговор на този въпрос: продължава ли да съществува това качество на член на семейството (и свързаните с него права) неограничено във времето и след тази дата или то отпада след определен период от време (при утвърдителен отговор: какъв период от време?) или при настъпването на определени събития (при утвърдителен отговор: кои събития?)?
               
            
         (1)  Директива 2011/95/ЕС на Европейския парламент и на Съвета от 13 декември 2011 година относно стандарти за определянето на граждани на трети държави или лица без гражданство като лица, на които е предоставена международна закрила, за единния статут на бежанците или на лицата, които отговарят на условията за субсидиарна закрила, както и за съдържанието на предоставената закрила (OB L 337, 2011 г., стр. 9).